Okresná prokuratúra Košice II 
Mojmírova 5, 040 46 Košice 1 	

Sp. zn. : 2 Pv 702/11/8803	Košice II, 13.1.2012
EEČ : 2-64-13-2012

U Z N E S E N I E

Trestná vec:	obvinený XXXXX  
Prečin:	nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry XXXXX
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:
Podľa § 216 ods. 1 písm. a) , c)  Trestného poriadku podmienečne zastavujem trestné stíhanie vedené proti obvinenému XXXXX za prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 1 Trestného zákona pre skutok, že
-  v XXXXX, na ul. XXXXX, dňa 18.10.2011, pred vchodom do obytného domu mal pri sebe vo vrecku pre svoju potrebu PE sáčok s obsahom rastlinného materiálu - sušené konope (marihuana) o hmotnosti 910 mg s viac ako 30 mg účinnej látky THC, z ktorého množstva by bolo možné pripraviť minimálne 3 obvykle jednorázové dávky drogy, pričom v zmysle zákona Národnej rady SR č. 139/1998 Z. z., v znení neskorších predpisov, rastliny rodu Cannabis (konopa) sú zaradené do I. skupiny omamných látok a tetrahydrokanabinol (THC) je zaradený do I. skupiny psychotropných látok. 
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
20 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uzneseniami povereného príslušníka Okresného riaditeľstva PZ v XXXXX Obvodného oddelenia XXXXX XXXXX, sp. zn.  ORP-XXXXX/XXXXX2011 zo dňa 18.10.2011 bolo podľa § 199 ods. 1 Trestného poriadku začaté trestné stíhanie a zo dňa 18.11.2011 bolo podľa § 206 ods. 1 Trestného poriadku XXXXX vznesené obvinenie za prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 1 Trestného zákona pre skutok, že v XXXXX, na ul. XXXXX, dňa 18.10.2011, pred vchodom do obytného domu mal pri sebe vo vrecku pre svoju potrebu PE sáčok s obsahom rastlinného materiálu - sušené konope (marihuana) o hmotnosti 910 mg s viac ako 30 mg účinnej látky THC, z ktorého množstva by bolo možné pripraviť minimálne 3 obvykle jednorázové dávky drogy, pričom v zmysle zákona Národnej rady SR č. 139/1998 Z. z., v znení neskorších predpisov, rastliny rodu Cannabis (konopa) sú zaradené do I. skupiny omamných látok a tetrahydrokanabinol (THC) je zaradený do I. skupiny psychotropných látok. 

Obvinený XXXXX spáchanie zisteného skutkového stavu slobodne a určito priznal v plnom rozsahu a svoje konanie úprimne ľutuje s tým, že obdobného konania sa bude do budúcna vyvarovať. Marihuanu si v ten deň zakúpil od neznámej osoby na čerpacej stanici za sumu 10,-€ a výlučne ju mal pre svoju osobnú potrebu. 

Priznanie obvineného korešponduje aj s výpoveďou jeho priateľa svedka XXXXX, ktorý uviedol, že v kritickom čase s obvineným za jeho blokom venčili psa, kde k ním prišli dvaja pracovníci kriminálnej polície s tým, či nemajú pri sebe zbraň, lebo vraj na tom mieste malo dôjsť k lúpežnému prepadnutiu, pričom obvinený samozrejme uviedol, že zbraň nemá, avšak z vrecka vybral sáčok a vravel im, že je to marihuana. On nemal vedomosť o tomto sáčku.  

Po poučení podľa ustanovenia § 216 Trestného poriadku dňa 9.12.2011 obvinený XXXXX dal výslovný súhlas, aby prokurátor po skončení vyšetrovania predmetné trestné stíhanie vedené proti jeho osobe podmienečne zastavil.
	
	 Obvinený XXXXX XXXXX ukončil vysokoškolské štúdium na XXXXX v XXXXX, pričom v súčasnej dome je nezamestnaný a evidovaný na príslušnom ÚPSVaR. Doposiaľ nebol súdne trestaný a ani postihnutý v priestupkovom konaní.  

Podľa § 216 ods. 2 Trestného poriadku bola obvinenému určená skúšobná doba v trvaní 20 mesiacov, ktorá začína plynúť právoplatnosťou tohto rozhodnutia. 

Podľa § 217 ods. 1 Trestného poriadku, ak obvinený v priebehu skúšobnej doby povedie riadny život, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. 

S poukazom na všetky uvedené skutočnosti, keďže horná hranica predmetného trestného činu neprevyšuje 5 rokov, obvinený  dal výslovný súhlas na podmienečné zastavenie trestného stíhania, k trestnému činu sa priznal a jeho spáchanie úprimne oľutoval, považujem toto rozhodnutie podľa § 216 Trestného poriadku o podmienečnom zastavení trestného stíhania za dostačujúce a dôvodné a mám za to, že využitie odklonu v trestnom konaní formou podmienečného zastavenia trestného stíhania bude mať na obvineného pozitívny motivačný stimul k vyvarovaniu sa podobných excesov z riadneho života v budúcnosti.
Poučenie:

	Proti tomuto uzneseniu je prípustná sťažnosť, ktorú možno podať do 3 dní od jeho oznámenia na Okresnú prokuratúru XXXXX XXXXX. O sťažnosti, ktorá má odkladný účinok rozhodne krajský prokurátor v XXXXX.

Mgr. Kamil Lehotský
prokurátor